আইপিএল-এর নিলাম সদ্য শেষ হয়েছে। এখনও তার রেশ রয়ে গিয়েছে ক্রিকেট-ভক্তদের মধ্যে। কে কোন দল পেলেন, কোন তারকা অবিক্রীত থাকলেন, আর কোন অখ্যাতই বা এ বার তারকা হয়ে উঠতে পারেন— চলছে জোর জল্পনা। সেই জল্পনার অন্যতম এক নাম মঞ্জুর দর। জম্মু ও কাশ্মীরের এই ক্রিকেটারকে নিয়ে রীতিমতো আলোচনা চলছে। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, এ বারের মরসুমে কিংস ইলেভেন পঞ্জাবের হয়ে খেলবেন মঞ্জুর। পারভেজ রসুলের পরে তিনিই দ্বিতীয় ক্রিকেটার, যিনি ওই রাজ্য থেকে আইপিএল-এ সুযোগ পেলেন।
২৪ বছরের মঞ্জুরের এই উত্থানকে রূপকথার মতো বলে মনে হবে, যদি তাঁর এ যাবৎ জীবন সংগ্রামের আখ্যানের দিকে চোখ রাখা যায়। তাঁর পরিবারে সদস্য সংখ্যা অনেক। চার বোন ও তিন ভাইকে মানুষ করার জন্য প্রবল সংগ্রাম করতে হয়েছে। একটা সময় কাজ করতেন শ্রমিক হিসেবে। মাঝে ২০০৮ থেকে ২০১২— এই চার বছর একটানা নৈশ রক্ষীর কাজও করেছেন মঞ্জুর।
জয় গোস্বামীর কবিতার সেই অমর লাইন, ‘দম রাখো, খেলা ঘুরবে’ স্মরণ করা যেতে পারে। ঠিক তেমনই কিছু হয়তো মনে মনে আওড়েছিলেন মঞ্জুর। কিংবা হয়তো তাও নয়। হয়তো ভেবেছিলেন জীবন এ ভাবেই চলবে। তবে তাঁর কোচ কিন্তু তাঁর মধ্যে লুকিয়ে থাকা প্রতিভা আবিষ্কার করে ফেলেছিলেন। তিনি লক্ষ করেছিলেন অল্প বয়সেই রীতিমতো জোরে জোরে বল মারা ক্ষমতা রয়েছে ছেলেটার মধ্যে। কবাডি খেলেও রীতিমতো সুনাম কুড়িয়েছিলেন শক্তিমান এই তরুণ। যে কারণে তাঁর জেলার লোকেরা তাঁকে ‘পাণ্ডব’ বলে ডাকতেন। কোচ তাঁকে খেলার প্রতি পূর্ণ সময় দিতে বলেন। 
ক্রমে প্রতিভার বিকাশ ঘটে মঞ্জুরের। ২০১৭ সালে সুযোগ পান রাজ্য দলে। সম্প্রতি মুস্তাক আলি ট্রফিতে ১০০ মিটারের একটি বিরাট ছক্কা মেরে সকলকে চমকে দিয়েছিলেন তিনি। তখনই অনেকে আন্দাজ করেছিলেন বড় কোনও সুযোগ পেতে পারেন মঞ্জুর। 
সেই জল্পনাই সত্যি হল। সুযোগ পাওয়ার পরে ঈশ্বরের প্রতি ধন্যবাদ জ্ঞাপন করে মঞ্জুর জানিয়েছেন তাঁর একসময়ের স্ট্রাগলের কথা। জানিয়েছেন দৈনিক ৬০ টাকা মজুরিতে শ্রমিকের কাজ করেছেন এক সময়ে। আইপিএল-এর বিশ্ব এক লহমায় তাঁকে বানিয়ে দিয়েছে লাখপতি। ২০ লক্ষ টাকার বিনিময়ে কিংস কিনে নিয়েছে মজবুত চেহারার ‘পাণ্ডব’কে। 
কপিল ও ধোনি তাঁর পছন্দের ক্রিকেটার। স্বপ্ন দেখেন ধোনির মতো সুবিশাল ছক্কা মারার। এবং সেই স্বপ্ন যে সত্যি করার ক্ষমতা রয়েছে তাঁর, সেটা জম্মু ও কাশ্মীরের ক্রিকেট রসিকরা জানেন। তিনি আইপিএল-এ সুযোগ পাওয়ার পরে তাঁকে অভিনন্দন জানাতে নাকি ৩০,০০০ লোক এসেছিল তাঁর বাড়িতে! এমন ভালবাসায় অভিভূত মঞ্জুর। তিনি জানেন এমন ভালবাসার প্রকৃত মর্যাদা তখনই তিনি দিতে পারবেন, যখন মাঠে নেমে বিপক্ষকে উড়িয়ে দিতে পারবেন। 
খেলা শুরু হতে এখনও দেরি। আপাতত মাঠে নামার প্রস্তুতি। মনে মনে স্বপ্নগুলোকে সাজাতে শুরু করেছেন মঞ্জুর। জীবনের চড়াই উতরাই দেখেছেন। এ বার শুধু সামনে এগিয়ে যাওয়ার পালা। 

এই বিষয়ে অন্যান্য খবর

কম্পাউন্ডারের ছেলের দর ৩ কোটি টাকা, আইপিএল ক্রিকেটারের স্বপ্ন খুবই ছোট


তাঁর রাজ্যের মানুষও কিন্তু সেই স্বপ্ন দেখছেন।